b'\n_START_ARTICLE_\nRotikus \xc3\xa9s nem-rotikus akcentusok\n_START_PARAGRAPH_\nA rotikus, illetve a nem-rotikus akcentus kifejez\xc3\xa9seket az angol nyelv dialektusainak feloszt\xc3\xa1s\xc3\xa1ra haszn\xc3\xa1ljuk a szerint, hogy milyen poz\xc3\xadci\xc3\xb3kban ejtik az r hangot az adott nyelvj\xc3\xa1r\xc3\xa1sban. Az elnevez\xc3\xa9s a g\xc3\xb6r\xc3\xb6g \xcf\xb1 bet\xc5\xb1 nev\xc3\xa9b\xc5\x91l (r\xc3\xb3) ered._NEWLINE_A rotikus akcentus eset\xc3\xa9ben minden r hangot ki kell ejteni, minden poz\xc3\xadci\xc3\xb3ban. A nem-rotikus akcentusok eset\xc3\xa9ben azonban csak mag\xc3\xa1nhangz\xc3\xb3 el\xc5\x91tt kell r hangot ejteni. Akcentusonk\xc3\xa9nt v\xc3\xa1ltoz\xc3\xb3, hogy csak egy sz\xc3\xb3hat\xc3\xa1ron t\xc3\xbalra is vonatkozik, hogy a mag\xc3\xa1nhangz\xc3\xb3 el\xc5\x91tt ejteni kell-e az r-t._NEWLINE_A legismertebb rotikus akcentus a General American, vagyis a sztenderd amerikai angol akcentus, m\xc3\xadg a legismertebb nem-rotikus kiejt\xc3\xa9s a Received Pronunciation (RP), a brit sztenderd angol akcentus. A legt\xc3\xb6bb amerikai akcentus rotikus, azonban tal\xc3\xa1lhat\xc3\xb3k nem-rotikus akcentusok is Amerik\xc3\xa1ban. Ugyan\xc3\xadgy a brit akcentusok k\xc3\xb6z\xc3\xb6tt is tal\xc3\xa1lhat\xc3\xb3 rotikus: ilyen p\xc3\xa9ld\xc3\xa1ul a sk\xc3\xb3t akcentus.\n_START_SECTION_\nA nem-rotikus akcentusok jellemz\xc5\x91i\n_START_PARAGRAPH_\nAz \xc3\xb6sszes nem-rotikus kiejt\xc3\xa9s k\xc3\xb6z\xc3\xb6s jellemz\xc5\x91je, hogy csak akkor ejtik az r hangot sz\xc3\xb3hat\xc3\xa1ron bel\xc3\xbcl, ha a hangot mag\xc3\xa1nhangz\xc3\xb3 k\xc3\xb6veti. Teh\xc3\xa1t a red sz\xc3\xb3ban kell ejteni az r hangot, mert mag\xc3\xa1nhangz\xc3\xb3 k\xc3\xb6veti, de sehol m\xc3\xa1shol nem k\xc3\xb6telez\xc5\x91 ejteni. Azonban nem minden nem-rotikus akcentus egyezik abban, hogy mikor nem kell ejteni az r-t._NEWLINE_Abban a legt\xc3\xb6bb nem-rotikus kiejt\xc3\xa9s egyezik, hogy m\xc3\xa1ssalhangz\xc3\xb3 el\xc5\x91tt nem ejtj\xc3\xbck az r-t (pl. party), de elt\xc3\xa9r\xc3\xa9s mutatkozik abban, hogy sz\xc3\xb3 v\xc3\xa9g\xc3\xa9n mindig el kell-e hagyni. A konzervat\xc3\xadv RP-t besz\xc3\xa9l\xc5\x91k sosem ejtik sz\xc3\xb3 v\xc3\xa9g\xc3\xa9n az r-t, azonban a kev\xc3\xa9sb\xc3\xa9 konzervat\xc3\xadv nyelvhaszn\xc3\xa1l\xc3\xb3k k\xc3\xb6t\xc5\x91-r-t ejtenek, ha a sz\xc3\xb3 r-re v\xc3\xa9gz\xc5\x91dik, \xc3\xa9s a k\xc3\xb6vetkez\xc5\x91 sz\xc3\xb3 mag\xc3\xa1nhangz\xc3\xb3val kezd\xc5\x91dik ( her umbrella). A liber\xc3\xa1lisabb besz\xc3\xa9l\xc5\x91kn\xc3\xa9l az is el\xc5\x91fordul, hogy olyankor ejtenek r-t, amikor nem kellene, mert a sz\xc3\xb3 nem tartalmaz ilyen hangot. Ez olyan helyeken fordul el\xc5\x91 a sz\xc3\xb6vegben, ahol lehetne r, vagyis az /\xc9\x99/ \xc3\xa9s /\xc9\x94:/ hangok \xc3\xa9s egy mag\xc3\xa1nhangz\xc3\xb3 k\xc3\xb6z\xc3\xb6tt: p\xc3\xa9ld\xc3\xa1ul az I saw it. kiejt\xc3\xa9se /a\xc9\xaa \xcb\x88s\xc9\x94:r\xc9\xaat/ az ilyen akcentusokban.'